ANC se steun vir internet-sensuur kommerwekkendArgieffoto Die VF Plus het Woensdag gesê die feit dat Suid-Afrika nou in ŉ sitting van die Verenigde Nasies (VN) probeer het om internasionale internet-sensuur afdwingbaar te maak, is kommerwekkend. Volgens die VF Plus het die regering dit duidelik ten doel om perke te plaas op vryheid van spraak gesien teen die agtergrond van beoogde wette. Dit volg nadat Suid-Afrika Vrydag by die VN saam met lande soos China, Rusland en Kuba teen ŉ resolusie gestem het wat daarop gemik is om vryheid van uitdrukking op die internet te verskans. Meer as 70 lande het die resolusie gesteun. “Suid-Afrika en sy bondgenote het voorgestel die resolusie moet so verander word dat dit vrye toegang tot die internet vir hul inwoners beperk. Dié lande het ook versoek dat die term ‘vryheid van uitdrukking’ uit die resolusie verwyder word,” het dr. Pieter Mulder, leier van die VF Plus, gesê. Volgens Mulder is dit veral kommerwekkend dat Suid-Afrika se verteenwoordiger by die VN se raad vir menseregte, Ncumisa Notutela, tydens die sitting gesê het die Suid-Afrikaanse Grondwet verskans wel vryheid van uitdrukking, maar dat die uitoefening van vryheid van uitdrukking en opinie nie ŉ “absolute reg is nie”. Mulder het gesê huidige wetsontwerpe wat vryheid van spraak in Suid-Afrika aan bande kan lê is die Wetsontwerp op Kubermisdaad en Kubersekuriteit wat verlede jaar afgekondig is. Die doel daarvan is om internetvryheid en die besit van inligting vir veral joernaliste aan bande te lê. “Daar dien tans ook wetgewing voor die parlement wat aan die minister en die president meer magte sal gee in terme van die Uitsaaiwet. “Die Rolprent-en-publikasieraad (RPR) het verlede jaar regulasies voorgestel wat ŉ verbod sal plaas op die vrye plasing van digitale inhoud op die internet, selfs deur individue. Dié wetsontwerp en regulasies dien steeds voor die parlement en die VF Plus sal dit op elke manier moontlik teenstaan,” het hy gesê.